text: Vågen politipatrulje opdager brand og vækker beboere i tide
  11 januar 2017 kl. 05.38
  To betjente i en patruljevogn fra Sydøstjyllands Politi opdagede ved 03-tiden natten til onsdag, at der var brand i et hus, som de kørte forbi på Gl.Ribevej vest for Fredericia. De fik vækket husets husets to beboere.
  De to beboere slap med forskrækkelsen, og det lykkedes mandskab fra Trekantområdets Brandvæsen at begrænse skaderne til det fyrrum i en tilbygning til selve huset, hvor ilden var opstået.
  - Mine kolleger så pludselig flammer og røg, da de tilfældigvis kørte forbi huset i nat på deres patruljekørsel og slog alarm. De fik banket husets sovende beboere op. Da branden i fyrrummet var slukket og brandfolkene havde forhindret ilden i at skade selve beboelsen, kunne beboerne gå i seng igen, selvom det nok kneb med søvn resten af natten, siger vagtchef Kenneth Ravnholt, Sydøstjyllands Politi, onsdag morgen til TV SYD.
  
  